b'\n_START_ARTICLE_\nRikota\n_START_PARAGRAPH_\nRikota (italijansko ricotta), tudi albuminska skuta ali pastirska skuta, je mle\xc4\x8dni izdelek, zna\xc4\x8dilen za italijansko kuhinjo. _NEWLINE_Gre za razli\xc4\x8dico skute, ki se pridobiva iz sirotke, teko\xc4\x8dine, ki je ostanek po izdelavi sira ali skute._NEWLINE_V Italiji rikoto izdelujejo iz sirotke kravjega, kozjega, ov\xc4\x8djega mleka ali mleka vodnih bivolov (ricotta bufala) in jo v skladu s tem tudi ozna\xc4\x8dujejo. _NEWLINE_Sirotki dodajo citronsko kislino, da pospe\xc5\xa1ijo obarjanje beljakovin ter jo segrevajo do okoli 90\xc2\xa0\xc2\xb0C. Nastalo smetanasto plast na povr\xc5\xa1ju posnamejo in tako pridobijo rikoto. Od tod tudi izhaja ime, saj ricotto v italijan\xc5\xa1\xc4\x8dini pomeni ponovno kuhan. Rikota ima blag, nekoliko sladkast okus in vsebuje malo ma\xc5\xa1\xc4\x8dob (okoli 5\xc2\xa0%), vendar se pri izdelavi rikote izlo\xc4\x8dijo oz. koagulirajo tudi albumini. Zaradi druga\xc4\x8dne beljakovinske sestave je rikota la\xc5\xbeje prebavljiva kot skuta, njen okus je manj kisel, struktura pa bolj gladka.'